

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

2020 m. rugsėjo 30 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. rugsėjo 30 d. posėdyje iš esmės išnagrinėjo Mariaus Laurinėno peticiją „Dėl Lietuvos Respublikos elektroninių ryšių įstatymo pakeitimo“ ir priėmė sprendimą atmesti joje pateiktą pasiūlymą pakeisti Lietuvos Respublikos elektroninių ryšių įstatymą, numatant, kad mobiliojo ryšio tiekėjas vienašališkai negali keisti vartotojui nustatytų kainų ir dėl to nutraukti su vartotoju sudarytą sutartį. Dėl objektyvių priežasčių naikinamą planą paslaugų teikėjas turi pagrįsti viešai arba raštu informuodamas vartotoją. Jeigu vartotojas mano, kad plano naikinimas nepagrįstas, ginčus taip paslaugų teikėjo ir vartotojo privalomai ikiteismine ginčų nagrinėjimo tvarka sprendžia Lietuvos Respublikos ryšių reguliavimo tarnyba.

Komisija šį sprendimą priėmė, atsižvelgusi į Lietuvos Respublikos teisingumo ministerijos ir Lietuvos Respublikos ryšių reguliavimo tarnybos (toliau – Tarnyba) pateiktas nuomones ir manydama, kad siūlomas teisinis reguliavimas neatitiktų Europos Sąjungos teisės aktų, kad esamas teisinis reguliavimas, numatytas Elektroninių ryšių įstatymo 36 straipsnio 1 dalyje ir Lietuvos Respublikos vartotojų teisių apsaugos įstatymo 20 ir 22 straipsnių nuostatose, jau sudaro galimybes galutiniams paslaugų gavėjams kreiptis į Tarnybą su prašymu nagrinėti ginčą.

Elektroninių ryšių paslaugų, įskaitant viešųjų judriojo telefono ryšio paslaugų, teikimą ir šių paslaugų vartotojų apsaugą, visų pirma, reglamentuoja Lietuvos Respublikos elektroninių ryšių įstatymas ir jo įgyvendinamieji teisės aktai.

Elektroninių ryšių įstatymo 34 straipsnyje nustatyta, kad elektroninių ryšių paslaugų teikimo sutartis yra viešoji sutartis. Paslaugos turi būti teikiamos ir elektroninių ryšių paslaugų teikimo sutartis sudaroma pagal Ryšių reguliavimo tarnybos patvirtintas elektroninių ryšių paslaugų teikimo taisykles. Viešųjų elektroninių ryšių paslaugų teikėjai privalo viešai skelbti skaidrią, palyginamą, pakankamą ir naujausią informaciją apie teikiamų paslaugų kainas ir tarifus.

Pagal Elektroninių ryšių paslaugų teikimo taisyklių, patvirtintų Ryšių reguliavimo tarnybos direktoriaus 2005 m. gruodžio 23 d. įsakymu Nr. 1V-1160 „Dėl Elektroninių ryšių paslaugų teikimo taisyklių patvirtinimo“, 12 ir 25 punktus **paslaugų teikėjas turi teisę keisti paslaugų kainas, jei tai yra numatyta paslaugų teikimo sutartyje ar paslaugų teikėjo paslaugų teikimo taisyklėse**.

Pažymėtina, kad pagal Elektroninių ryšių paslaugų teikimo taisykles apie sutarties sąlygų pakeitimus, įskaitant ir sutartyje nurodytų paslaugų kainų padidinimą, vartotojui turi būti pranešama iš anksto, ne vėliau kaip prieš 1 mėnesį, ir kartu pranešama apie jo teisę be jokių netesybų dėl priešlaikinio sutarties nutraukimo nutraukti sutartį, jei naujosios sutarties sąlygos ar paslaugų kainos jam nepriimtinos. Jei vartotojas nutraukia sutartį, paslaugų teikėjas neturi teisės taikyti netesybų dėl sutarties nutraukimo.

Taigi, paslaugų teikėjas turi teisę keisti paslaugų kainas tik, jeigu sutartyje ar, kai sutartis sudaryta konkliudentiniais veiksmais, paslaugų teikėjo paslaugų teikimo taisyklėse yra numatyta teisė keisti paslaugų kainas. Be to, tokiu atveju paslaugų teikėjas privalo vartotojui raštu pranešti apie kainų ir (ar) įkainių (tarifų) už paslaugas padidinimą vartotojams, su kuriais sutartys sudarytos raštu, ir visuomenės informavimo priemonėmis, ir (arba) savo interneto svetainėje (jei tokią svetainę paslaugų teikėjas turi) vartotojams, su kuriais sutartys sudarytos konkliudentiniais veiksmais.

Pažymėtina, kad nurodytos Elektroninių ryšių paslaugų teikimo taisyklių nuostatos įgyvendina Direktyvos 2002/22/EB 20 straipsnio 2 dalį, kurioje nustatyta, kad valstybės narės turi užtikrinti, jog gavę pranešimą apie sutarties sąlygų pakeitimus, kuriuos siūlo elektroninių ryšių tinklus ir (arba) paslaugas teikiantys ūkio subjektai, abonentai turėtų teisę be nuobaudų nutraukti sutartį. Abonentams iš anksto, ne vėliau kaip prieš mėnesį, tinkamai pranešama apie numatomus tokius pakeitimus ir kartu pranešama apie jų teisę be nuobaudų nutraukti tokią sutartį, jei naujos sąlygos jiems nepriimtinos. Taigi, viešųjų judriojo telefono ryšio paslaugų teikėjų teisė keisti paslaugų teikimo sąlygas, įskaitant kainas (mokėjimo planus), ir vartotojų teisė nutraukti paslaugų teikimo sutartį be netesybų, jei siūlomi sutarčių sąlygų pakeitimai nėra priimtini vartotojui, yra įtvirtintos Direktyvoje 2002/22/EB. Kitaip tariant, jeigu vartotojas nesutinka su sutarties sąlygų (mokėjimo plano) pakeitimu, sutartis gali būti nutraukta arba dėl pakeitimų gali būti sprendžiamas ginčas neteismine tvarka arba teisme.

Be to, panašios nuostatos, užtikrinančios vartotojų teisę nutraukti sutartį, kai paslaugų teikėjas pakeičia jos sąlygas, yra ir Direktyvoje (ES) 2018/1972.

2018 m. gruodžio 11 d. Europos Parlamento ir Tarybos direktyvos (ES) 2018/1972, kuria nustatomas Europos elektroninių ryšių kodeksas, 105 straipsnio 4 dalyje nustatyta, kad galutiniai naudotojai turi teisę nutraukti sutartį be jokių papildomų išlaidų, kai jiems pranešama apie viešai prieinamų elektroninių ryšių paslaugų, išskyrus su numeriu nesiejamo asmenų tarpusavio ryšio paslaugas, teikėjų siūlomus sutarties sąlygų pakeitimus, išskyrus tuos atvejus, kai siūlomi pakeitimai yra išskirtinai galutinio naudotojo naudai, yra grynai administracinio pobūdžio ir nedaro neigiamo poveikio galutiniam naudotojui, arba yra tiesiogiai nustatyti pagal Sąjungos ar nacionalinę teisę. Teikėjai galutiniams naudotojams ne vėliau kaip prieš mėnesį praneša apie sutarties sąlygų pakeitimus ir tuo pačiu metu praneša apie jų teisę nutraukti sutartį be jokių papildomų išlaidų, jei naujos sąlygos jiems nepriimtinos. Teise nutraukti sutartį galima pasinaudoti per vieną mėnesį nuo pranešimo. Valstybės narės tą laikotarpį gali pratęsti daugiausia trimis mėnesiais. Valstybės narės užtikrina, kad pranešimas būtų aiškus, suprantamas ir teikiamas patvariojoje laikmenoje.

Ši direktyva turi būti perkelta į nacionalinę teisę ne vėliau kaip 2020 m. gruodžio 21 d. Siekiant užtikrinti Direktyvos (ES) 2018/1972 įgyvendinimą, Lietuvos Respublikos susisiekimo ministerija parengė Lietuvos Respublikos elektroninių ryšių įstatymo Nr. IX-2135pakeitimo įstatymo projektą (reg. Nr. 19-10635(4).

Atsižvelgiant į tai, kas išdėstyta, darytina išvada, kad pareiškėjo siūlomas teisinis reguliavimas neatitiktų Europos Sąjungos teisės aktų. Dėl elektroninių ryšių paslaugų vartotojų teisių aukšto apsaugos lygio siūlytina spręsti Seime svarstant minėtą Elektroninių ryšių įstatymo Nr. IX-2135pakeitimo įstatymo projektą.

Atkreiptinas dėmesys ir į tai, kad Lietuvos Respublikos civilinio kodekso 6.156 straipsnyje įtvirtintas sutarties laisvės principas, kurio esmė, kad šalys gali laisvai sudaryti sutartis ir savo nuožiūra nustatyti sutarties sąlygas, tarp jų, ir susijusias su kaina, išskyrus atvejus, kai tam tikras sutarties sąlygas nustato imperatyvios teisės normos. CK 6.720 straipsnio1 dalyje nustatyta, kad paslaugų kaina nustatoma šalių susitarimu ir po sutarties sudarymo gali būti keičiama tik sutartyje nustatyta tvarka ir atvejais. Pažymėtina, kad elektroninių ryšių veiklą reglamentuojantys teisės aktai nereguliuoja mažmeninių paslaugų kainų, todėl paslaugų teikėjai jas gali nustatyti savo nuožiūra, o paslaugų gavėjai spręsti, ar atitinkamos sutarties sąlygos, siūlomų paslaugų kainos ir kt. jiems yra priimtinos.

Pastebėtina, kad paslaugų teikėjų paslaugų gavėjams siūlomi mokėjimo planai yra sudaromi, atsižvelgiant į elektroninių rinkoje esančią situaciją, kitų paslaugų teikėjų taikomą kainodarą ir kt. Pasikeitus rinkos sąlygoms, veikiant infliacijai, paslaugų teikėjai gali nebeturėti galimybės siūlyti tokių mokėjimo planų, kurie buvo siūlomi anksčiau. Paslaugų teikėjai, atlikdami paslaugų teikimo sutarties sąlygų pakeitimus (įskaitant jose numatytoms paslaugų teikimo kainoms), darančius įtaką galiojantiems paslaugų teikimo teisiniams santykiams ir prisiimtiems įsipareigojimams, privalo vadovautis Elektroninių ryšių paslaugų teikimo taisyklėmis.

Sprendžiant dėl paslaugų teikėjo pareigos pagrįsti objektyviomis priežastimis kainų ar įkainių (tarifų) už paslaugas pakeitimą, pažymėtina, kad pagal Lietuvos Respublikos civilinio kodekso 6.2284 straipsnio 2 dalies 10 punktą sutarties sąlyga, kuria verslininkui suteikiama teisė vienašališkai be sutartyje numatyto ar pakankamo pagrindo keisti sutarties sąlygas yra laikoma nesąžininga vartotojo atžvilgiu. Taigi, sutartyje numatant sąlygą dėl elektroninių ryšių paslaugų teikėjo teisės keisti paslaugų kainas, taip pat turi būti numatyti ir šios teisės pagrindai. Nenumatant pagrindų, kuriems esant, paslaugų teikėjas turi teisę keisti sutarties sąlygas, sutarties sąlyga būtų laikoma nesąžininga.

Pareiškėjas peticijoje teikia pasiūlymą ginčus dėl mokėjimo planų keitimo tarp paslaugų teikėjų ir paslaugų gavėjų spręsti privalomai Tarnyboje ikiteismine ginčo nagrinėjimo tvarka, tačiau esamas teisinis reguliavimas, numatytas Elektroninių ryšių įstatymo 36 straipsnio 1 dalyje ir analogiškai Lietuvos Respublikos vartotojų teisių apsaugos įstatymo 20 ir 22 straipsnių nuostatose, jau sudaro galimybes galutiniams paslaugų gavėjams kreiptis į Tarnybą su prašymu nagrinėti ginčą.

Elektroninių ryšių įstatymo 8 straipsnio 1 dalyje yra nustatytas Ryšių reguliavimo tarnybos tikslas – veiksminga konkurencija elektroninių ryšių srityje, efektyvus elektroninių ryšių išteklių naudojimas bei užtikrinta elektroninių ryšių paslaugų vartotojų teisių apsauga.

Vadovaujantis Lietuvos Respublikos vartotojų teisių apsaugos įstatymo 22 straipsnio 1 dalies 1 punktu, vartotojų ir elektroninių ryšių paslaugų teikėjų ginčus neteismine tvarka sprendžia Lietuvos Respublikos ryšių reguliavimo tarnyba. Šia tvarka sprendžiami ir vartotojų bei elektroninių ryšių paslaugų teikėjų ginčai dėl sutarties sąlygų ir (ar) paslaugų kainų (mokėjimo planų) pakeitimo.

Taigi, paslaugų gavėjams yra užtikrinama galimybė kreiptis į ginčus nagrinėjančią instituciją, neapribojant jo teisės kreiptis į teismą. Tai taip pat atitinka tiek Direktyvos, tiek Civilinio kodekso nuostatas.

Pažymėtina ir tai, kad Valstybinė vartotojų teisių apsaugos tarnyba šiais metais atlieka viešųjų fiksuotojo ir judriojo telefono ryšio paslaugų srities vartojimo sutarčių sąlygų stebėseną (monitoringą), kurio metu bus įvertintos viešųjų fiksuotojo ir judriojo telefono ryšio paslaugų teikėjų vartotojams teikiamų sutarčių sąlygos nesąžiningumo aspektu.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo rudens sesijos darbotvarkę protokolinio nutarimo dėl Peticijų komisijos sprendimo dėl Mariaus Laurinėno peticijos projektą.

PRIDEDAMA:

1. Mariaus Laurinėno peticijos kopija, 9 lapai.

2. Teisingumo ministerijos 2020 m. rugpjūčio 3 d. raštas (Nr. 1.18E) 7R-4639, 3 lapai.

3. Ryšių reguliavimo tarnybos 2020 m. liepos 14 d. raštas (Nr. 64.3E)1B-2073, 3 lapai.

4. Išrašas iš Peticijų komisijos 2020 m. rugsėjo 30 d. posėdžio protokolo Nr. 250-P-13, 1 lapas.

5. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt